钦定古今图书集成/方舆汇编/职方典/第1383卷 > 《峻灵王庙记》前人
## 钦定古今图书集成/方舆汇编/职方典/第1383卷 > 《峻灵王庙记》前人

古者王室及大诸侯国皆有宝，周有琬琰，鲁有夏后
氏之璜，皆所以守社稷，镇人民也。唐代宗之世，有比
丘尼若梦恍惚见上帝得八宝，以献诸朝，且传帝命
曰：“中原兵久不解，腥闻于天，以此镇之，即改元宝应。”
是以知天亦分宝镇世也。自徐闻渡海，历琼至儋耳，
又西至昌化县，西北有山秀峙，海上石峰巉然，若巨
人冠帽西南向而坐者，里人谓之山胳膊。而伪汉之
世，封其山神镇海广德王。五代之末，外国有望气者
曰：“是山有宝气，上达乎天。”舣舟其下，斫山发石以求
之。夜大风浪，驾其舟空中，碎之石峰之右，众皆溺死。
儋之父老犹有及见败船山上者，今独有矴石存焉
耳。天地之宝，非人所得睥睨者，晋张华使其客雷焕
发丰城狱，取宝剑佩之，终以遇祸坐此也。今夫此山
之上，上帝赐宝以奠南极，而贪昧无知，欲以力取而
己有之，其诛死宜矣。元丰五年七月，诏封山神为“峻
灵王”，用部使者承议郎彭次云之请也。绍圣四年七
月，琼州别驾苏轼以罪谴于儋，至元符三年五月，诏
徙廉州。自念谪居海“南三载，饮盐食腥，凌暴飓雾，而
得生还者，山川之神实相之也。谨再拜稽首，西向而
辞焉。且书其事，碑而铭之。”山有石池，产有紫鳞，民不
可犯。石峰之侧有荔枝、黄柑，得就食，持去即有风霆
之变。铭曰：“琼海千里块海中，民黎错居古相蒙，方壶
蓬莱此别宫，峻灵独立秀且雄，为帝守宝甚严恭，庇
荫嘉”谷岁屡丰。大小逍遥逐虾龙，鸡鶋安栖不避风。
我浮而西今复东，《碑铭》赫然昭无穷。